Maatietopalvelu

Kyselyvastaus

**Asiakirjan tunnus:** KT890

**Päivämäärä**: 28.6.2024

**Julkisuus:** Julkinen

**Etiopia / Asepalvelus, asevelvollisuus, kutsunnat**

**Ethiopia / Military service, conscription, call-ups**

Kysymykset

1. Yleistä tietoa Etiopian asepalveluksesta
2. Keitä asepalvelukseen kutsutaan?
3. Mitä seurauksia kutsuntojen ja palveluksen välttelystä voi seurata?

Questions

1. General information about military service in Ethiopia
2. Who are conscripted to the military service?
3. What are the possible consequences for evading conscription and military service?

# Yleistä tietoa Etiopian asepalveluksesta

Lähteiden mukaan Etiopiassa ei ole pakollista asepalvelusta, vaan asepalvelus perustuu vapaaehtoisuuteen. Armeija voi kuitenkin tarvittaessa toteuttaa kutsuntoja, joiden noudattaminen on pakollista.[[1]](#footnote-1)

Etiopiassa on ollut vapaaehtoinen asepalvelus vuodesta 1991 lähtien.[[2]](#footnote-2) Etiopian nykyiset kansalliset puolustusvoimat (*Ethiopian National Defence Force*, ENDF) perustettiin vuonna 1996.[[3]](#footnote-3) ENDF on Etiopian liittovaltion kansallinen armeija, joka koostuu maavoimista, ilmavoimista, laivastosta (vuodesta 2020 lähtien) ja vuonna 2018 perustetusta tasavaltalaiskaartista (*Republican Guard*).[[4]](#footnote-4) Ranskan maahanmuuttoviranomaisen maatietoraportin mukaan ENDF on ammattiarmeija, joka nojaa vapaaehtoiseen asepalvelukseen.[[5]](#footnote-5) Vuonna 2021 ENDF:n vahvuus oli arviolta 160 000 aktiivista jäsentä.[[6]](#footnote-6) Etiopian perustuslain mukaan kansallisten puolustusvoimien kokoonpanon tulee edustaa tasapuolisesti Etiopian kansaa.[[7]](#footnote-7)

Etiopian kansallisten puolustusvoimien lisäksi Etiopian osavaltioiden kontrollissa toimii alueellisia turvallisuusjoukkoja, mukaan lukien puolisotilaallisia erikoisjoukkoja, jotka yleisesti ottaen toimivat itsenäisesti liittovaltion hallituksesta. Myös paikallisia militioita toimii löyhästi ja vaihtelevasti yhteistyössä ENDF:n, Etiopian poliisivoimien sekä alueellisten turvallisuus- ja poliisijoukkojen kanssa. Huhtikuussa 2023 liittovaltion hallitus määräsi alueelliset erikoisjoukot integroitavaksi Etiopian kansallisiin puolustusvoimiin ja poliisivoimiin.[[8]](#footnote-8) Lisäksi Etiopiassa toimii useita etnisiä aseellisia oppositioryhmiä.[[9]](#footnote-9)

Etiopiassa ei ole virallista asevelvollisuutta eikä virallista rekrytointia pakolliseen asepalvelukseen.[[10]](#footnote-10) Asepalvelusta tai asevelvollisuutta ei mainita vuoden 1995 perustuslaissa.[[11]](#footnote-11) Vaikka Etiopiassa ei ole pakollista asepalvelusta, armeija voi tarvittaessa toteuttaa kutsuntoja, joiden noudattaminen on pakollista.[[12]](#footnote-12) Puolustusvoimia koskevan lainsäädännön (*Defence Forces Proclamation No. 27 / 1996*) mukaan puolustusministeriö voi määrittelemiensä kriteereiden perusteella rekrytoida asepalvelukseen soveltuvia ja halukkaita henkilöitä.[[13]](#footnote-13) Lainsäädännössä ei ole mainintaa rekrytoitavien henkilöiden sukupuolesta.[[14]](#footnote-14)

Puolustusvoimia koskevan lainsäädännön mukaan kaikki armeijaan rekrytoidut allekirjoittavat työsopimuksen, ja jokainen puolustusvoimien jäsen rekrytoidaan palvelukseen vähintään seitsemän vuoden ajaksi. Lain mukaan kaikki puolustusvoimien jäsenet saavat perussotilaskoulutuksen ennen palveluksen alkamista.[[15]](#footnote-15) Ranskan maahanmuuttoviranomaisen maatietoraportin mukaan sotilaskoulutus kestää noin kuusi kuukautta, ja se suoritetaan yleensä Hurson tai Bershelekon leireillä.[[16]](#footnote-16)

# Keitä asepalvelukseen kutsutaan?

Etiopiassa ei ole virallista asevelvollisuutta eikä virallista rekrytointia pakolliseen asepalvelukseen.[[17]](#footnote-17) Lähteiden mukaan liittyminen asepalvelukseen on vapaaehtoista.[[18]](#footnote-18)

CIA:n mukaan Etiopian vapaaehtoisessa asepalveluksessa edellytetään 18-22 vuoden ikää. Saman lähteen mukaan armeija voi tarvittaessa rekrytoida myös yli 22-vuotiaita henkilöitä.[[19]](#footnote-19) Vuonna 1998 julkaistun lähteen mukaan Etiopian kansalliset puolustusvoimat on muodostettu rekrytoimalla vapaaehtoisia kaikista etnisistä ryhmistä.[[20]](#footnote-20) Ranskan maahanmuuttoviranomaisen maatietoraportin mukaan Oromian, Amharan ja Tigrayn osavaltioissa sekä Addis Abeban ja Dire Dawan kaupunkiosavaltioissa asepalvelukseen osallistuminen edellyttää 10. luokan (eli toisen asteen koulutuksen) suorittamista. Somaliosavaltiossa edellytetään 8. luokan suorittamista.[[21]](#footnote-21)

Vaikka Etiopiassa ei ole pakollista asepalvelusta, armeija voi tarvittaessa toteuttaa kutsuntoja, joiden noudattaminen on pakollista.[[22]](#footnote-22) Puolustusvoimia koskevan lainsäädännön mukaan puolustusministeriö voi määrittelemiensä kriteereiden perusteella rekrytoida asepalvelukseen soveltuvia ja halukkaita henkilöitä.[[23]](#footnote-23) (Lainsäädännössä ei ole mainintaa rekrytoitavien henkilöiden sukupuolesta.) Ministeriön toteuttaman rekrytoinnin tulee lain mukaan vastata tasapuolisesti Etiopian kansojen edustusta.[[24]](#footnote-24) Päivitetyn lainsäädännön (Defence Forces Proclamation No. 1286/2023) mukaan kadetit rekrytoidaan puolustusvoimien jäsenien joukosta sekä suoraan siviiliväestöstä.[[25]](#footnote-25)

Huhtikuussa 2023 Addis Standard uutisoi, että Etiopian päättäjät hyväksyivät puolustusvoimalainsäädäntöä täydentävän lakialoitteen vapaaehtoisesta kansallisesta asepalveluksesta opiskelijoille, jotka ovat suorittaneet koulutuksensa loppuun. Uusi lakialoite sallii puolustusministeriön rekrytoida palvelukseen yli 18-vuotiaita, jotka ovat suorittaneet lukio- tai yliopistokoulutuksen. Aseellisen koulutuksen jälkeen opiskelijat olisivat asepalveluksessa kaksi vuotta.[[26]](#footnote-26)

Päivitetyn lainsäädännön mukaan vähintään 18 vuotta täyttäneet opiskelijat, jotka ovat suorittaneet loppuun lukio- tai yliopistokoulutuksensa, voivat liittyä vapaaehtoisesti sotilaskoulutukseen ja suorittaa kahden vuoden kansalaispalveluksen. Mikäli opiskelijat ovat suorittaneet palveluksensa loppuun ja vapaaehtoisesti liittyneet kansallisiin reservijoukkoihin, heille tarjotaan asiaankuuluvia oikeuksia ja etuja. Lain mukaan puolustusministeriö voi rekrytoida henkilöitä, joiden ammatti on keskeinen sen tehtävien onnistumisen kannalta ja pitää heitä valmiudessa kansallisissa reservijoukoissa.[[27]](#footnote-27)

Rauhanjärjestö CPTI:n (*Conscience and Peace Tax International*) YK:n ihmisoikeuskomissiolle laatiman lausunnon mukaan Etiopiassa ei ole virallista asevelvollisuutta, mutta maassa voi esiintyä pakkorekrytointia. Vuonna 2022 julkaistun lausunnon mukaan hallituksen ja opposition harjoittama erottelematon pakkorekrytointi ei ole kuitenkaan enää yhtä yleistä Etiopiassa kuin 2000-luvun alussa. Etiopian armeijassa ei myöskään uskota esiintyvän järjestelmällistä lapsisotilaiden käyttöä.[[28]](#footnote-28)

Uutislähteiden perusteella Etiopian hallitus pyrki rekrytoimaan kansalaisia maan puolustusvoimiin Tigrayn konfliktin aikana.[[29]](#footnote-29) Tigrayn konfliktia käytiin Pohjois-Etiopiassa kahden vuoden ajan marraskuun 2020 ja marraskuun 2022 välisenä aikana, ja konfliktissa olivat vastakkain Tigrayn valtapuolue TPLF (*Tigray People’s Liberation Front*) ja Etiopian hallitus liittolaisineen.[[30]](#footnote-30)

Vuoden 2021 elokuussa Etiopian hallitus kehotti kaikkia kykeneviä kansalaisia liittymään armeijaan taistelemaan TPLF:n joukkoja vastaan Pohjois-Etiopiassa.[[31]](#footnote-31) Samassa kuussa myös Amharan osavaltio kehotti kaikkia kykeneviä lukion ja kolmannen asteen opiskelijoita ja opettajia sekä kaikkia nuoria, joiden ikä ja terveys soveltuvat asepalvelukseen, liittymään puolustusvoimiin ja erikoisjoukkoihin.[[32]](#footnote-32) Sen jälkeen, kun Etiopian hallitus vuonna 2021 kehotti kansalaisia liittymään maan puolustusvoimiin, silminnäkijät ja oppositiopuolueet ovat arvostelleet laajamittaista pakkovärväämistä eri puolilla maata. Etiopian hallitus on kuitenkin toistuvasti väittänyt, että tuhannet nuoret ovat liittyneet puolustusvoimiin vapaaehtoisesti.[[33]](#footnote-33)

Addis Standard uutisoi heinäkuussa 2021, että Oromian osavaltion hallinto värvää oromo-nuorisoa Etiopian puolustusvoimiin eri puolilla osavaltiota. Oromian aluehallinnon lausunto vahvisti nuorten rekrytoinnin Etiopian puolustusvoimiin Boranan, West Gujin, Illubaborin ja West Shewan maakunnissa. Lisäksi raportoitiin nuorten värväämisestä Balen, East Balen, West Arsin ja Special zone surrounding Finfinnen maakunnissa. Oromian aluehallinnon mukaan rekrytointi oli luonteeltaan vapaaehtoista. Oppositio sekä Addis Standardin haastattelemat lähteet sen sijaan kuvasivat prosessia asevelvollisuudeksi ja luonteeltaan pakolliseksi. Addis Standardin haastattelemien lähteiden mukaan rekrytointiprosessissa nuoria koottiin yhteen ja myös alaikäisiä saattoi joutua rekrytoiduksi. Heinäkuun loppupuolella sosiaalisen median alustoilla levisi kuvia oromo-nuorista, jotka lastattiin busseihin ja lähetettiin väliaikaisille koulutusleireille ennen heidän lähettämistään taistelurintamalle Tigrayn ja Amharan rajalle. Oppositiopuolue OLF (*Oromo Liberation Front*) on syyttänyt Etiopian hallitusta alle 15-vuotiaiden oromo-nuorten pakottamisesta sotilaalliseen koulutukseen ja heidän valmistelemisestaan sotaan.[[34]](#footnote-34)

Myös syyskuussa 2021 Addis Standard uutisoi paikallisviranomaisten värväävän nuoria Boranan maakunnassa Etelä-Oromiassa. Addis Standardin haastatteleman asukkaan mukaan nuoria pakkovärvätään, minkä lisäksi aluehallinto ottaa asukkailta rahaa ja karjaa armeijan tueksi. Pakkotoimia vastustaneita ihmisiä on pidätetty ja kadonnut. Paikallisviranomaiset kielsivät väitteet pakkovärväyksestä ja armeijan pakkotukemisesta.[[35]](#footnote-35)

Marraskuussa 2021 Etiopian hallitus julisti kuusi kuukautta kestävän maanlaajuisen hätätilan TPLF:n joukkojen edettyä kohti pääkaupunkia.[[36]](#footnote-36) Hätätila mahdollisti yli 18-vuotiaiden etiopialaisten värväämisen armeijaan.[[37]](#footnote-37) Hätätilan nojalla hallitus pystyi määräämään kenet tahansa palvelusikäisen kansalaisen, jolla on tuliase, sotilaskoulutukseen ja armeijan tehtäviin.[[38]](#footnote-38) Vaihtoehtoisesti kansalaiset voitiin määrätä luovuttamaan tuliaseensa, mikäli he eivät kykene liittymään armeijaan.[[39]](#footnote-39) Hätätilalakeja rikkovia uhattiin 3-10 vuoden vankeusrangaistuksilla.[[40]](#footnote-40) Maanlaajuinen hätätila päättyi Etiopiassa vuoden 2022 helmikuussa.[[41]](#footnote-41)

Hätätilan julistamisen jälkeen Etiopian armeija kutsui sen entisiä jäseniä liittymään uudelleen armeijaan. Kutsu koski alle 55-vuotiaita armeijaveteraaneja, alle 60-vuotiaita upseereja ja alle 64-vuotiaita komentajia. Hyvässä fyysisessä ja henkisessä kunnossa olevia armeijan entisiä jäseniä kehotettiin ilmoittautumaan paikallisesti ja palaamaan palvelukseen. Valtion tiedostuskanavan mukaan palaaminen armeijaan oli vapaaehtoista.[[42]](#footnote-42)

Marraskuussa 2021 julkaistun uutislähteen mukaan Oromiassa Balen maakunnassa miehiä pakotettiin taisteluun tigraylaisia joukkoja vastaan. Uutislähteen mukaan sosiaalisessa mediassa levisi videoita, joissa miehiä pakotettiin busseihin, jotka veivät heidät taistelemaan etulinjaan tigraylaisia joukkoja vastaan.[[43]](#footnote-43)

Uutislähteiden mukaan myös Tigrayssa esiintyi nuorten pakkorekrytointia tigraylaisiin asejoukkoihin TPLF:n ja Tigrayn viranomaisten toimesta.[[44]](#footnote-44) Nuoria pakotettiin liittymään asejoukkoihin esimerkiksi uhkailemalla ja vangitsemalla heidän sukulaisiaan. Uutislähteen mukaan pakkorekrytoinnin kohteena oli poikia ja tyttöjä.[[45]](#footnote-45)

Vuoden 2022 lokakuussa Addis Standard uutisoi pakkorekrytoinnista itäisessä Oromiassa. Addis Standardin haastattelemien asukkaiden mukaan East Harargen ja West Harargen maakunnissa nuoria värvätään armeijaan, joukkopidätetään, otetaan kiinni tarkastuspisteillä ja nuoria miehiä ja naisia etsitään ovelta ovelle. Addis Standardin haastattelema Hararin paikkakunnan asukas kertoi todistaneensa useita tapauksia, joissa turvallisuusjoukot ovat pakottaneet nuoria, mukaan lukien alaikäisiä lapsia, liittymään armeijaan. Asukkaan mukaan turvallisuusjoukot ovat siepanneet lapsia ja rekrytoineet pidätetyt sotilaiksi, mikäli perheet eivät pysty maksamaan vaadittuja lunnaita. Paikallisviranomaiset kielsivät väitteet pakkorekrytoinnista ja laittomista pidätyksistä.[[46]](#footnote-46)

# Mitä seurauksia kutsuntojen ja palveluksen välttelystä voi seurata?

Etiopiassa ei ole virallista asevelvollisuutta eikä virallista rekrytointia pakolliseen asepalvelukseen.[[47]](#footnote-47) Lähteiden mukaan liittyminen asepalvelukseen on vapaaehtoista.[[48]](#footnote-48) CPTI:n vuonna 2022 julkaiseman lausunnon mukaan Etiopiassa ei ole raportoitu aseistakieltäytymistapauksia.[[49]](#footnote-49)

Vaikka Etiopiassa ei ole pakollista asepalvelusta, armeija voi tarvittaessa toteuttaa kutsuntoja, joiden noudattaminen on pakollista.[[50]](#footnote-50) Puolustusvoimia koskevan lainsäädännön mukaan puolustusministeriö voi määrittelemiensä kriteereiden perusteella rekrytoida asepalvelukseen soveltuvia ja halukkaita henkilöitä.[[51]](#footnote-51) Lähteiden mukaan kyseisiin kutsuntoihin vastaamatta jättäminen johtaisi vankeusrangaistukseen.[[52]](#footnote-52) Hätätilan, yleisen liikekannallepanon tai sodan aikana rangaistus voi olla jopa 10 vuotta vankeutta.[[53]](#footnote-53) Armeijakarkuruudesta voidaan hätätilan, yleisen liikekannallepanon tai sodan aikana rangaista jopa elinkautisella vankeustuomiolla tai kuolemanrangaistuksella.[[54]](#footnote-54)

Asepalvelusta tai asevelvollisuutta ei mainita Etiopian vuoden 1995 perustuslaissa.[[55]](#footnote-55) Kieltäytyminen asepalveluksen suorittamisesta ja armeijakarkuruus ovat kuitenkin rangaistavia tekoja Etiopian rikoslain nojalla.[[56]](#footnote-56)

Etiopian vuoden 2004 rikoslain (*Criminal Code 2004*) artikla 284. käsittelee kieltäytymistä asepalveluksen suorittamisesta. Artiklan mukaan henkilöä, joka pyrkii välttelemään rekrytointia tai asepalvelusta tai kieltäytyy värväytymis- tai liikekannallepanomääräyksen noudattamisesta, ja jolla on laillinen velvollisuus suorittaa asepalvelus, rangaistaan vankeustuomiolla. Hätätilan, yleisen liikekannallepanon tai sodan aikana vankeusrangaistus voi olla korkeintaan 10 vuotta.[[57]](#footnote-57)

Rikoslain artikla 285. koskee kutsuntakäskyn noudattamatta jättämistä. Artiklan mukaan henkilöä, joka pyrkii välttelemään rekrytointia tai asepalvelusvelvollisuutta tai jättää noudattamatta kutsuntakäskyä, rangaistaan korkeintaan yhden vuoden vankeustuomiolla tai hätätilan, sodan, luonnonkatastrofin tai epidemian aikana korkeintaan viiden vuoden vankeustuomiolla.[[58]](#footnote-58)

Rikoslain artikla 288. koskee karkuruutta. Artiklan mukaan puolustusvoimien jäsentä, joka pyrkii välttelemään asepalvelusta tai jättää tehtävänsä luvatta, rangaistaan korkeintaan viiden vuoden vankeustuomiolla tai hätätilan, yleisen liikekannallepanon tai sodan aikana 5-25 vuoden vankeustuomilla tai vakavimmissa tapauksissa elinkautisella vankeustuomiolla tai kuolemanrangaistuksella.[[59]](#footnote-59)

Puolustusvoimia koskevan lainsäädännön mukaan kaikki armeijaan rekrytoidut allekirjoittavat työsopimuksen, ja jokainen puolustusvoimien jäsen rekrytoidaan palvelukseen vähintään seitsemän vuoden ajaksi. Armeijan henkilöstö voidaan kuitenkin pitää palveluksessa sodan varalta sopimuksen päättymisen jälkeenkin.[[60]](#footnote-60) Lain mukaan jokaisella puolustusvoimien jäsenellä on velvollisuus pysyä palveluksessa, jopa oman palvelusaikansa jälkeen, mikäli annetaan maanlaajuinen valmiustilamääräys kansallisen turvallisuuden ollessa uhattuna sota-aikana.[[61]](#footnote-61)

## Lähteet

Addis Standard

26.4.2023. *#ASDailyScoop: Ethiopia introduces voluntary national military service for students*. <https://addisstandard.com/asdailyscoop-ethiopia-introduces-voluntary-national-military-service-for-students/> (käyty 19.6.2024).

13.10.2022. *Analysis: Eastern Oromia residents agonize from fresh mass detention, forced conscription; zonal officials deny multiple accounts.* <https://addisstandard.com/analysis-eastern-oromia-residents-agonize-from-fresh-mass-detention-forced-conscription-zonal-officials-deny-multiple-accounts/> (käyty 20.6.2024).

29.9.2021. *Feature: Conscription, forced contributions to army & aid obstruction aggravate starvation in Borana, Oromia; local admins blame “enemy propaganda”.* <https://addisstandard.com/feature-conscription-forced-contributions-to-army-aid-obstruction-aggravate-starvation-in-borana-oromia-zonal-admin-balmes-enemy-propaganda/> (käyty 20.6.2024).

31.8.2021. *News: Amhara state calls on high school,technical & vocational,university students and teachers to join the fight against Tigrayan armed forces*. <https://addisstandard.com/news-amhara-state-calls-on-high-school-technical-vocational-university-students-and-teachers-to-join-the-fight-against-tigrayan-armed-forces/> (käyty 20.6.2024).

26.7.2021. *News Analysis: Oromia regional gov’t claim voluntary youth recruitment, region’s Opposition dispute claim, depict process as conscription*. <https://addisstandard.com/news-analysis-oromia-regional-govt-claim-voluntary-youth-recruitment-regions-opposition-dispute-claim-depict-process-as-conscription/> (käyty 20.6.2024).

Al Arabiya / Khalid, Tuqa 6.11.2021. *Watch: Women in Ethiopia weep as men forcibly taken to fight against Tigray forces*. <https://english.alarabiya.net/News/world/2021/11/06/Watch-Women-in-Ethiopia-weep-as-men-forcibly-taken-to-fight-against-Tigray-forces> (käyty 20.6.2024).

CIA (Central Intelligence Agency) World Factbook 11.6.2024. *Ethiopia.* <https://www.cia.gov/the-world-factbook/countries/ethiopia/#military-and-security> (käyty 19.6.2024).

CNN (Cable News Network) / McKenzie, David 6.11.2021. *Ethiopia’s military calls on former members to rejoin army as rebels advance on capital*. <https://edition.cnn.com/2021/11/06/africa/ethiopia-military-volunteers-rebel-advance-intl/index.html> (käyty 20.6.2024).

CPTI (Conscience and Peace Tax International) 09/2022. *Submission to the 136th Session of the Human Rights Committee. Ethiopia (Military service, conscientious objection and related issues)*. Saatavilla: <https://www.ecoi.net/en/document/2079532.html> (käyty 19.6.2024).

EPO (Ethiopia Peace Observatory)

13.12.2022. *The Northern Ethiopia Conflict: A Step Towards Peace?* [https://epo.acleddata.com/2022/12/13/the-northern-ethiopia-conflict-a-step-towards-peace/](https://epo.acleddata.com/2022/12/13/the-northern-ethiopia-conflict-a-step-towards-peace/-) (käyty 26.6.2024).

22.2.2022. *EPO Weekly: 12-18 February 2022*. <https://epo.acleddata.com/2022/02/22/epo-weekly-12-18-february-2022/> (käyty 26.6.2024).

17.12.2021. *EPO Monthly: November 2021*. <https://epo.acleddata.com/2021/12/17/epo-monthly-november-2021/> (käyty 19.6.2024).

[päiväämätön]. *Actor Profiles*. <https://epo.acleddata.com/actor-profiles/#1622661313931-5fbfd8e4-0a93> (käyty 20.6.2024).

FDRE (Federal Democratic Republic of Ethiopia)

19.9.2023. *Defense Forces Proclamation No. 1286/2023*. <https://lawethiopiacomment.wordpress.com/2023/12/07/proclamation-no-1286-2023defense-forces-proclamation/> (käyty 26.6.2024).

9.5.2005. *Proclamation No.414/2004. The Criminal Code of the Federal Democratic Republic of Ethiopia*. Saatavilla: <https://www.refworld.org/legal/legislation/natlegbod/2005/en/63782> (käyty 26.6.2024).

15.2.1996. *Defence Forces Proclamation no. 27/1996*. <https://lawethiopia.com/images/federal_proclamation/proclamations_by_number/27.pdf> (käyty 24.6.2024).

21.8.1995. *Constitution of the Federal Democratic Republic of Ethiopia*. Saatavilla: <https://www.refworld.org/legal/legislation/natlegbod/1995/en/18206> (käyty 27.6.2024).

GlobalSecurity.org 30.6.2021. *Ethiopia – Military Personnel*. <https://www.globalsecurity.org/military/world/ethiopia/personnel.htm> (käyty 20.6.2024).

The Guardian / Kassa, Lucy 20.6.2022. *‘It’s death either way’: desperate Tigrayans flee starvation and forced conscription*. <https://www.theguardian.com/global-development/2022/jun/20/its-death-either-way-desperate-tigrayans-flee-starvation-and-forced-conscription> (käyty 20.6.2024).

IRB (Immigration and Refugee Board of Canada) 23.6.2000. *Conscription since the May 1998 war with Eritrea, including the minimum age by law and in practice, and the treatment by the authorities of youth leaders who refuse to persuade others to volunteer or advise them not to be conscripted [ETH34702.E]*. Saatavilla: <https://www.ecoi.net/en/document/1334331.html> (käyty 24.6.2024).

Al Jazeera 2.11.2021. *Ethiopia declares nationwide state of emergency*. <https://www.aljazeera.com/news/2021/11/2/ethiopia-declares-nationwide-state-of-emergency> (käyty 20.6.2024).

OFPRA (Office Français de Protection des Réfugiés et Apatrides) 21.10.2016. *Le service militaire*. <https://www.ofpra.gouv.fr/libraries/pdf.js/web/viewer.html?file=/sites/default/files/ofpra_flora/1610_eth_service_militaire.pdf> (käyty 24.6.2024).

Reuters / Paravicini, Giulia & Houreld, Katharine 16.5.2022. *Insight: Some Ethiopians claim forced recruitment by Tigrayan forces*. <https://www.reuters.com/world/africa/some-ethiopians-claim-forced-recruitment-by-tigrayan-forces-2022-05-16/> (käyty 20.6.2024).

Sigatu, Kaleab T. 07/2023. “Citizen Soldiers in Ethiopia: The Experience and Legal Frameworks of Reserve Force, Conscription and Militia System”. *Academic and Applied Research in Military and Public Management Science 22,* s. 83-108. Saatavilla: <https://www.researchgate.net/publication/372385327_Citizen_Soldiers_in_Ethiopia_The_Experience_and_Legal_Frameworks_of_Reserve_Force_Conscription_and_Militia_System> (käyty 20.6.2024).

VoA (Voice of America) 10.8.2021. *Ethiopia Calls on All ‘Capable’ Citizens to Join Military Effort in Northern Tigray*. <https://www.voanews.com/a/africa_ethiopia-calls-all-capable-citizens-join-military-effort-northern-tigray/6209395.html> (käyty 20.6.2024).

World Population Review [päiväämätön]. *Countries with Mandatory Military Service 2024*. <https://worldpopulationreview.com/country-rankings/countries-with-mandatory-military-service> (käyty 20.6.2024).

WRI (War Resisters’ International) 17.8.1998. *Country report and updates: Ethiopia*. <https://wri-irg.org/en/programmes/world_survey/country_report/en/Ethiopia> (käyty 19.6.2024).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. CIA World Factbook 11.6.2024; CPTI 09/2022; GlobalSecurity.org 30.6.2021; OFPRA 21.10.2016, s. 2-4; World Population Review [päiväämätön]. [↑](#footnote-ref-1)
2. OFPRA 21.10.2016, s. 2-3; WRI 17.8.1998. [↑](#footnote-ref-2)
3. Sigatu 07/2023, s. 88; OFPRA 21.10.2016, s. 3. [↑](#footnote-ref-3)
4. EPO [päiväämätön]. [↑](#footnote-ref-4)
5. OFPRA 21.10.2016, s. 3. [↑](#footnote-ref-5)
6. EPO [päiväämätön]. [↑](#footnote-ref-6)
7. OFPRA 21.10.2016, s. 5; FDRE 21.8.1995. [↑](#footnote-ref-7)
8. CIA World Factbook 11.6.2024. [↑](#footnote-ref-8)
9. CPTI 09/2022. [↑](#footnote-ref-9)
10. CPTI 09/2022. [↑](#footnote-ref-10)
11. IRB 23.6.2000; WRI 17.8.1998; FDRE 21.8.1995. [↑](#footnote-ref-11)
12. CIA World Factbook 11.6.2024; GlobalSecurity.org 30.6.2021; World Population Review [päiväämätön]. [↑](#footnote-ref-12)
13. CPTI 09/2022; OFPRA 21.10.2016, s. 4; FDRE 15.2.1996. [↑](#footnote-ref-13)
14. FDRE 15.2.1996. [↑](#footnote-ref-14)
15. OFPRA 21.10.2016, s. 4; FDRE 15.2.1996. [↑](#footnote-ref-15)
16. OFPRA 21.10.2016, s. 4. [↑](#footnote-ref-16)
17. CPTI 09/2022. [↑](#footnote-ref-17)
18. CIA World Factbook 11.6.2024; OFPRA 21.10.2016, s. 2-3; WRI 17.8.1998. [↑](#footnote-ref-18)
19. CIA World Factbook 11.6.2024. [↑](#footnote-ref-19)
20. WRI 17.8.1998. [↑](#footnote-ref-20)
21. OFPRA 21.10.2023, s. 4. [↑](#footnote-ref-21)
22. CIA World Factbook 11.6.2024; GlobalSecurity.org 30.6.2021; World Population Review [päiväämätön]. [↑](#footnote-ref-22)
23. CPTI 09/2022; OFPRA 21.10.2016, s. 4; FDRE 15.2.1996. [↑](#footnote-ref-23)
24. FDRE 15.2.1996. [↑](#footnote-ref-24)
25. FDRE 19.9.2023. [↑](#footnote-ref-25)
26. Addis Standard 26.4.2023. [↑](#footnote-ref-26)
27. FDRE 19.9.2023. [↑](#footnote-ref-27)
28. CPTI 09/2022. [↑](#footnote-ref-28)
29. Addis Standard 13.10.2022; CNN / McKenzie 6.11.2021; Al Arabiya / Khalid 6.11.2021; Al Jazeera 2.11.2021; Addis Standard 29.9.2021; Addis Standard 31.8.2021; VoA 10.8.2021; Addis Standard 26.7.2021. [↑](#footnote-ref-29)
30. EPO 13.12.2022. [↑](#footnote-ref-30)
31. VoA 10.8.2021. [↑](#footnote-ref-31)
32. Addis Standard 31.8.2021. [↑](#footnote-ref-32)
33. Addis Standard 13.10.2022. [↑](#footnote-ref-33)
34. Addis Standard 26.7.2021. [↑](#footnote-ref-34)
35. Addis Standard 29.9.2021. [↑](#footnote-ref-35)
36. EPO 17.12.2021; Al Jazeera 2.11.2021. [↑](#footnote-ref-36)
37. CNN / McKenzie 6.11.2021. [↑](#footnote-ref-37)
38. EPO 17.12.2021; Addis Standard 2.11.2021; Al Jazeera 2.11.2021. [↑](#footnote-ref-38)
39. EPO 17.12.2021; Addis Standard 2.11.2021. [↑](#footnote-ref-39)
40. Al Jazeera 2.11.2021. [↑](#footnote-ref-40)
41. EPO 22.2.2022. [↑](#footnote-ref-41)
42. CNN / McKenzie 6.11.2021. [↑](#footnote-ref-42)
43. Al Arabiya / Khalid 6.11.2021. [↑](#footnote-ref-43)
44. The Guardian / Kassa 10.6.2022; Reuters / Paravicini & Houreld 16.5.2022. [↑](#footnote-ref-44)
45. Reuters / Paravicini & Houreld 16.5.2022. [↑](#footnote-ref-45)
46. Addis Standard 13.10.2022. [↑](#footnote-ref-46)
47. CPTI 09/2022. [↑](#footnote-ref-47)
48. CIA World Factbook 11.6.2024; OFPRA 21.10.2016, s. 2-3; WRI 17.8.1998. [↑](#footnote-ref-48)
49. CPTI 09/2022. [↑](#footnote-ref-49)
50. CIA World Factbook 11.6.2024; GlobalSecurity.org 30.6.2021; World Population Review [päiväämätön]. [↑](#footnote-ref-50)
51. CPTI 09/2022; OFPRA 21.10.2016, s. 4; FDRE 15.2.1996. [↑](#footnote-ref-51)
52. CPTI 09/2022; OFPRA 21.10.2016, s. 5. [↑](#footnote-ref-52)
53. CPTI 09/2022. [↑](#footnote-ref-53)
54. OFPRA 21.10.2016, s. 5. [↑](#footnote-ref-54)
55. IRB 23.6.2000; WRI 17.8.1998. [↑](#footnote-ref-55)
56. OFPRA 21.10.2016, s. 5; FDRE 9.5.2005. [↑](#footnote-ref-56)
57. FDRE 9.5.2005. [↑](#footnote-ref-57)
58. FDRE 9.5.2005. [↑](#footnote-ref-58)
59. FDRE 9.5.2005. [↑](#footnote-ref-59)
60. OFPRA 21.10.2016, s. 4; FDRE 15.2.1996. [↑](#footnote-ref-60)
61. FDRE 15.2.1996. [↑](#footnote-ref-61)